Omnibus christiane fidei cultoribus tam futuris quam presentibus notum facimus quod Bernardus Grossus et Jocerannus, filius ejus, dederunt Deo et sancte Marie et monachis ejusdem loci triginta tesas de bosco in latitudine juxta Graunnam et in longitudine ab exartariis que super boscum sunt usque ad terram sancte Marie de Bellomonte, et quicquid infra easdem tesas continetur, et quantum terre adplanate poterunt adquirere a Grisun usque ad predictam terram sancte Marie de Bellomonte. Et hoc ipsum fecerunt hominibus suis laudare: Johannes prepositus hoc laudavit, Nazarius, Petrus, Jacob et fratres ejus, Robelinus et Guido, Odo de Linos et filii ejus et alii quamplures. Sed et milites Aalardus de Seniceo et Richardus filius ejus, Bertrannus de Ver et Lebaudus, frater ejus, Richardus de Ver et fratres ejus, Hugo, Arduinus, Jofridus, Otgerius de Martilliaco et Bernardus, frater ejus, Jofridus de Loasi, Hugo de Leiva, Odo de Alosnia, Milo Rufus, qui hujus terre participes erant, hoc ipsum donum fecerunt et quicquid in terra et in bosco intra prefatum donum habebant totum dederunt Deo et sancte Marie de Firmitate et fratribus ejusdem loci in perpetuum habendum. Hujus rei testes sunt hii: Willelmus, Matisconensis comes, Willelmus de Branciun, Willelmus de Nantun et Lebaudus, frater ejus, Bernardus, capellanus de Branciun.